રૂપિયો 40 પૈસા ઘટીને એક મહિનાના તળિયે - NGS Business
રૂપિયો 40 પૈસા ઘટીને એક મહિનાના તળિયે -ફોરેક્સ-અન્ય બજારો-Economic Times Gujarati
રૂપિયો 40 પૈસા ઘટીને એક મહિનાના તળિયે
22 Feb 2013, 0854 hrs IST, PTI
મુંબઈ : ડોલરની ભારે માગને પગલે રૂપિયો એક મહિનામાં 40 પૈસા ઘટીને 54.47ના મથાળે બંધ રહ્યો હતો.
અમેરિકન ફેડરલ રિઝર્વ પ્રોત્સાહન નીતિના ભાગરૂપે ચાલતી એસેટ્સની ખરીદી અપેક્ષા કરતાં વહેલી બંધ કરશે એવી અટકળોને પગલે સ્થાનિક ચલણમાં મોટો ઘટાડો નોંધાયો હતો.
રૂપિયો ડોલર સામે બુધવારના 54.07ના બંધ સામે ગુરુવારે 54.37ના મથાળે ખૂલ્યો હતો. વૈશ્વિક બજારોમાં ઘટાડો અને ડોલરની વધતી માગને પગલે તે વધુ ઘટીને 54.60ના સ્તરને સ્પર્શ્યો હતો.
કામચલાઉ આંકડા પ્રમાણે ભારતીય શેરબજારમાં એફઆઇઆઇની 22 કરોડ ડોલરની ખરીદી છતાં રૂપિયામાં ગુરુવારે ટર્નએરાઉન્ડ જોવા મળ્યું ન હતું અને તે 40 પૈસા અથવા 0.74 ટકા ઘટીને 54.47ની એક મહિનાની નીચી સપાટીએ બંધ રહ્યો હતો.
રૂપિયાનો ગુરુવારનો ઘટાડો 4 જાન્યુઆરીના 57 પૈસાના ઘટાડા પછી સૌથી મોટો છે. ફોરેક્સ ડીલરના જણાવ્યા અનુસાર વિદેશી બજારમાં ડોલરના મૂલ્યમાં વૃદ્ધિને પગલે બેન્કો અને આયાતકારોની માગ વધવાથી રૂપિયાના મૂલ્યમાં ઘટાડો નોંધાયો હતો.
ફેડરલ ઓપન માર્કેટ કમિટી (એફઓએમસી)ની 29-30 જાન્યુઆરીની બેઠકની મિનિટ્સ બુધવારે જાહેર થયા પછી ડોલરના મૂલ્યમાં વધારો નોંધાયો હતો. બેઠકમાં ફેડરલ રિઝર્વના ઘણા અધિકારીઓએ દર મહિને 85 અબજ ડોલરની એસેટ્સની ખરીદી કરવાની નીતિ સાથે સંકળાયેલા ખર્ચ અને જોખમ અંગે ચિંતા દર્શાવી હતી.
ઇન્ડિયા ફોરેક્સ એડ્વાઇઝર્સના સ્થાપક અને સીઇઓ અભિષેક ગોયન્કાએ જણાવ્યું હતું કે, ફેડરલ રિઝર્વ ક્યુઇ3 પૂરું કરી શકે એવો સંકેત એફઓએમસીની મિનિટ્સ પરથી મળ્યો છે.
આ પગલું ડોલર ઇન્ડેક્સ માટે સાનુકૂળ છે. સેન્સેક્સ પણ ગુરુવારે 317 પોઇન્ટ અથવા 1.62 ટકા ઘટીને 19,325.36ની સપાટીએ બંધ રહ્યો હતો.
એફઓએમસીની મિનિટ્સ જાહેર થયા પછી યુરો ડોલર સામે 1.33 ડોલરના સ્તરની નીચે સરક્યો હતો. ગોયન્કાએ જણાવ્યું હતું કે, યુરો-ઝોનના નિરાશાજનક આંકડા યુરો અને તેના કારણે રૂપિયા પર વધુ દબાણ ઊભું કરી રહ્યા છે.